
Őszi társadalmi munka - 
Alsó-tó lehalászása
2024. november 9-én tartottuk meg az őszi társadalmi munkaként az Alsó-tó lehalászását. 
Előkészületként már több mint egy hete zajlott a víz leeresztése, majd pénteki napon három horgásztárs közreműködésével végrehajtásra került az utolsó pár centiméter szivattyúval történő kiemelése is. 
Szombaton reggel közel negyven horgásztárs kezdte meg a szervezett munkát. Többen mellescsizmákkal dolgoztak a háló húzásával, halak kiemelésével, míg a résztvevők nagyrésze különböző csoportokra osztva a halak válogatását, mérlegelését tartályokba helyezését teljesítették. 
A kiemelt halakat több szempont szerint rendeztük. A csukák mérlegelés után tartályba kerültek, ugyanígy tettünk a pontyok többségével is. Az amurokat visszaengedtük az Alsó-tó elrekesztett részébe a különböző keszegfélékkel és egyéb takarmányhalakkal együtt.
[bookmark: _GoBack]Sajnos a halak válogatása során vidra okozta sérüléseket is találtunk több pontyon is, így már előre látható volt, hogy jelentős darabszámcsökkenés lesz a végleges lehalászási eredmény.
Az első hálóhúzás olyan eredményes lett, hogy a második húzás során már alig volt nemeshal a hálóban. Ez jól mutatja, hogy a horgásztársak kitanulták a halászás fortélyait, illetve jó szakemberi támogatást kaptunk Kóbor Balázs halbiológusunktól.
A lehalászás összesített eredménye:
Csuka		490 kg		kb. 210 db	átlag 2,3 kg/db	értéke: 2.300.000 Ft	
3x-os tömegnövekedés	közel 100%-os darabszámmegmaradás
Ponty		1263 kg	kb. 630 db	átlag 2 kg/db		értéke: 1.768.200 Ft
4x-es tömegnövekedés	kb. 30%-os darabszámmegmaradás
Extra-ponty	182 kg		33 db		átlag 5,5 kg		értéke: 546.000 Ft
megjegyzés: korábbi év visszahelyezett állományából tovább nevelt.   
A fenti halak mind áttelepítésre kerültek a nagytóba. Ezen felül méretlenül visszahelyeztünk az Alsó-tóba minden keszegfélét és takarmányhalat, valamint 8-10 db kb. 5 kg-os pontyot további nevelésre.
Amur		281 kg		kb. 90 db	átlag 3 kg/db		értéke: 393.400 Ft
3x-os tömegnövekedés	a teljes állomány visszahelyezésre került az Alsó-tóba 
A fentiek összegzéseként megállapítható, hogy bár a ponty darabszámmegmaradásban jelentős volt a veszteségünk, ugyanakkor a csuka mennyisége mérete és értéke jelentősen kárpótolta ezt a negatív mutatót. Összegezve a megtermelt halak értékét látható, hogy a lehalászás során mérlegelt halak értéke kicsivel több mint 5 millió forint. Az, hogy mekkora a tevékenységünk nettó gazdasági nyeresége, majd az év végi zárszámadás fogja megmutatni. Ugyanakkor ilyen szép áttelepített csuka állomány egészen biztató jelnek mutatkozik a november 16-i pergetőversenyre.   
A lehalászási munkákkal délelőtt 11 óra táján végeztünk, majd a résztvevő horgásztársak ebédet kaptak, amelyet a Megfőzlek kiskonyhából rendeltünk meg. 
Köszönjük mindenkinek a munkáját!

